
1941 — 1945 гъэхэм екIуэкIа Хэку зауэшхуэм къыщытхьа ТекIуэныгъэр илъэс 68-рэ щрикъум ирихьэлIэу
Къэбэрдей-Балъкъэр Республикэм и Iэтащхьэ Къанокъуэ Арсен цIыхухэм
зэрызахуигъазэр
Ветеран лъапIэхэ!
ПщIэ зыхуэсщI си хэкуэгъухэ!
Ди къэралым лъэпкъ куэду зэхэт и цIыхубэм пщэдей ягъэлъапIэ ди тхыдэм хиубыдэ пIалъэ нэхъ гъуэзэджэ дыдэхэм ящыщ зыр — 1941 — 1945 гъэхэм екIуэкIа Хэку зауэшхуэм къыщытхьа ТекIуэныгъэр илъэс 68-рэ зэрырикъур. Урысей цIыхухэм я дежкIэ ар ипэжыпIэкIэ махуэ лъапIэ дыдэщ. Шэч къытесхьэркъым цIыхур дунейм къызэрытехьэрэ и нэгум щIэкIа зауэ нэхъ гущIэгъуншэ дыдэм ди цIыхубэм къыщахьа ТекIуэныгъэм и мыхьэнэм зэи зэрыкIэрымыхунум.
А махуэм дэ текIуэныгъэр къэзыхьа лIыхъужьхэр догъэлъапIэ, Iэщэ иIыгъыу Хэкум и щIыхьымрэ щхьэхуитыныгъэмрэ зыхъума дэтхэнэ зыми и щытхъур доIэт, псэемыблэжу тылым щылэжьа, зауэ нэужь илъэс гугъухэм къэралыр зэтезыгъэувэжа псоми яхуэфэщэн пщIэ яхудощI. Дэ фронтым Iутахэм я хахуагъэм ди щхьэр худогъэщхъ, зауэ зэман гугъум гузэвэгъуэ псори къызэзынэкIыфа ди нэхъыжьхэм фIыщIэ мыухыж яхудощI.
Дэ, фи бынхэм, лъахъшэу ди щхьэр фхудогъэщхъ, ди ветеран лъапIэхэ. Дэ ди деж зыри къыщыдгъэнэнкъым фэ фщыщу бийр зэхэкъутэным зи зэфIэкI езыхьэлIа дэтхэнэ зыми ар зэращымыгъупщар, пщIэ зэрыхуащIыр икIи зэрагъэлъапIэр, ар зыхуей хуэзэныр республикэм властымкIэ и органхэм, зэрыщыту ди жылагъуэм я къалэн нэхъыщхьэ дыдэу зэрыщытыр зыхищIэн папщIэ.
1941 — 1945 гъэхэм ди цIыхубэм зауэми лэжьыгъэ IэнатIэми щызэрахьа хахуагъэр Урысейм и щIыхьым и лъагапIэу уващ, сыту жыпIэмэ ди щIыналъэм къэса дунейпсо зауэр цIыхухэм зэи ямылъэгъуа гъэунэхуныгъэу щытащ. Абы и жэуапу ди цIыхубэм къыпхуэмылъытэным хуэдиз зэкъуэтыныгъэрэ ерыщагърэ къагъэлъэгъуащ. А зэкъуэтыныгъэр нобэ ди дежкIэ узыдэплъеин щапхъэ хьэлэмэтщ.
Республикэм и Парламентымрэ Правительствэмрэ я цIэкIэ, си щхьэкIэ сэ къызбгъэдэкIыу Хэку зауэшхуэм и ветеран лъапIэхэм, Къэбэрдей-Балъкъэрым ис псоми ТекIуэныгъэм и МахуэмкIэ сынывохъуэхъу. Си гуапэщ узыншагъэ быдэ, мамырыгъэ, ефIэкIуэныгъэ фиIэну!
